কিম জং উন
কিম জং উন ( জন্ম ৮ জানুয়ারি ১৯৮৪ হচ্ছেন গণতান্ত্রিক গণপ্রজাতন্ত্রী কোরিয়া অর্থাৎ উত্তর কোরিয়ার সর্বোচ্চ নেতা। তিনি হচ্ছেন কিম জং ইলের (১৯৪১-২০১১) চতুর্থ সন্তান ও কিম ইল-সাং-এর (১৯১২-১৯৯৪) নাতি। তিনি বর্তমানে উত্তর কোরিয়ার ওয়ার্কার্স পার্টির প্রথম সম্পাদক, উত্তর কোরিয়ার কেন্দ্রীয় সামরিক সংস্থার সভাপতি, উত্তর কোরিয়ার জাতীয় প্রতিরক্ষা সংস্থার সভাপতি, কোরিয়ান পিপলস আর্মির সর্বোচ্চ অধিনায়ক ও কোরিয়ার ওয়ার্কার্স পার্টির সভাপতিমণ্ডলীয় নিয়ন্ত্রণ কমিটির সদস্য হিসেবে দায়িত্ব পালন করছেন। তার বাবা অর্থাৎ কিম জং ইলের রাজ্য অন্ত্যেষ্টিক্রিয়ার পর তিনি ২৮ ডিসেম্বর ২০১১ নিজেকে উত্তর কোরিয়ার সর্বোচ্চ নেতা হিসেবে ঘোষণা করেন। তিনি তার বাবা কিম জং ইল ও মা কো ইয়ং হীর তৃতীয় ও সর্বকনিষ্ঠ পুত্র।
কোরিয়ার শ্রমিক পার্টি
কোরিয়ার ওয়ার্কার্স পার্টি হল গণতান্ত্রিক গণপ্রজাতন্ত্রী কোরিয়া বা উত্তর কোরিয়ার শাসক রাজনৈতিক দল। দলটির প্রতিষ্ঠাকাল থেকেই এটি উত্তর কোরিয়ার শাসন ক্ষমতার অধিকারী। প্রথমাবধি এই দলটির নেতৃত্বদান করেছিলেন কিম ইল সাং (১৯৪৯-১৯৯৪) এবং তার পরে ১৯৯৭ সালের প্রারম্ভে দলের সাধারণ সম্পাদকের দায়িত্বভার গ্রহণ করেন তাঁর পুত্র কিম জং ইল। ২০০৭ সালের অক্টোবর মাস থেকে পার্টির কেন্দ্রীয় কমিটির সম্পাদক হলেন কিম কি নাম। সমগ্র বিশ্বেই এই দলটিকে প্রবলভাবে স্তালিনপন্থী হিসেবে বিবেচনা করা হয় এবং প্রকৃত অর্থেই এই দলটি একটি ঐতিহ্যবাহী স্তালিনপন্থী শাসক রাজনৈতিক দল। কিন্তু এতৎসত্ত্বেও ওয়ার্কার্স পার্টি দাবী করে থাকে যে তাদের একটি স্বতন্ত্র মতাদর্শ আছে যা মার্ক্সবাদ-লেনিনবাদ অপেক্ষা উৎকৃষ্ট।